আমার জন্ম ঢাকাতে। ঢাকার বাহিরে যাবার সৌভাগ্য হয়েছে খুব কম। তাই যখনই সুযোগ পাই বেরিয়ে পড়ি। একটা প্লাটফর্ম খুঁজছিলাম কিভাবে বাংলাদেশের অপার সৌন্দর্য অবগাহন করা যায়? কারণ একা একা তো আর কোথাও যাওয়া যায়না। তখন লোরকের সাথে পরিচয়। লোকসংস্কৃতি রক্ষা করি (লোরক) ঢাকা বিশ্ববিদ্যালয়ের  একটি সংগঠন। আমাদের ইন্টারন্যাশনাল বিজনেস বিভাগের আলামিন ভাইয়া এর স্বপ্নদ্রষ্টা। লোরকের একটি উদ্দেশ্য হল বাংলাদেশের বিভিন্ন অঞ্চল ঘুরে লোকসংস্কৃতির বিভিন্ন উপাদান সংগ্রহ করা এবং প্রচার করা। আমাদের দেশীয় সংস্কৃতি সম্পর্কে আমি বিশেষ কিছু জানি না। জানার আগ্রহ ছিল। যখন দেখলাম লোরকের সাথে কাজ করলে আমাদের দেশীয় সংস্কৃতি সম্পর্কে জানা যাবে আবার বিভিন্ন অঞ্চল ভ্রমণ করা যাবে তখন লোরকের সাথে সম্পৃক্ত হই। আমার রথ দেখা হল আবার কলা বেচা হল। আমাদের এই গ্রীষ্মকালীন অবকাশে আমরা লোরক পরিবারের কয়েকজন সদস্য ঘুরে এলাম রাজশাহী।  উল্লেখ্য এটা ছিল আমার প্রথম রাজশাহী ভ্রমণ এবং প্রথম ট্রেন ভ্রমণ। আপনাদের সাথে এই ভ্রমণ কাহিনী ভাগাভাগি করতে চাই।  আগে কখনো ট্রেনে চড়িনি। রাজশাহীর পদ্মা এক্সপ্রেস এর ট্রেন। আমরা যাচ্ছি চারজন। আমি, সাইফুল, আলামিন ভাইয়া এবং ইমরান ভাইয়া। কথা ছিল আমি আর সাইফুল কমলাপুর থেকে উঠবো আর ইমরান ভাই আর আলামিন ভাই উঠবে বিমানবন্দর ষ্টেশন থেকে। রাত নয়টা সময় কমলাপুর পৌঁছে গেলাম। কিন্তু পৌঁছে প্রথম বিড়ম্বনার শিকার হলাম। পদ্মা ট্রেন নাকি ক্যান্টনমেন্ট ষ্টেশন থেকে ছাড়বে। আমরা জানতাম সব ট্রেন কমলাপুর থেকে ছাড়ে। এখন কি হবে?  রাত ১০.৪৫ এ ট্রেন ছাড়বে। আমি ভাবলাম আর যাওয়া হবে না। আমি সাইফুলকে বললাম চল বাসায় চলে যাই। সাইফুল বলল বাসায় চলে যাব মানে? এত মানুষকে বললাম রাজশাহীর আম নিয়ে আসবো, তাদেরকে কি বলব বাসায় চলে গেলে? সে একটা সিএনজি ভাড়া করলো। সি এন জি চলছে আর যখন আমরা জ্যামে আটকা পরছি তখন শুধু ভগবানকে ডাকছি। আমরা ১০.৪০ এ বিমানবন্দর ষ্টেশনে এসে পৌঁছলাম। এসে দেখি আলামিন ভাই আর ইমরান ভাই এখনো এসে পৌঁছায়নি। আলামিন ভাইয়া ১০.৫০ এ এসে পৌঁছালেও ইমরান ভাই এখনো আসেনি। ১১.০১ টা বেজে গেছে। ইমরান ভাই এখনো আসেনি। ট্রেন আসার কথা ১১.০০টায়। আমি  শুধু ভগবানকে ডাকছি ট্রেন যেন আজ লেট করে। ট্রেন এসে পৌঁছল ১১.০৩ এ আর তখন ইমরান ভাই এসে পৌঁছল। আমি আমার ভগবানকে ধন্যবাদ দিলাম।  ট্রেন চড়ে দ্বিতীয় বিড়ম্বনার শিকার হলাম। আমাদের সিটে একজন লোক বসে আছে আবার তাঁর কোলে একজন বাচ্চা। আমরা তাকে আমাদের সিট ছেড়ে উঠে যেতে বললাম। তিনি উঠে গেলেন কিন্তু আমাদের অনুরোধ করলেন তাঁর বাচ্চাটিকে কোলে নিতে। রাজশাহী পর্যন্ত কি একটি বাচ্চাকে কি কোলে রাখা সম্ভব? আমরা অগত্যা সিটটি ছেড়ে ওনাকে বসতে দিলাম। এরপর আমাদের বাকী তিনটি সিটে আমরা চারজন ভাগাভাগি করে বসলাম। রাতের ট্রেন ছুটে  চলছে। চারদিকে গাঢ় অন্ধকার। আমরা ট্রেন বসে আমাদের কাজের পরিকল্পনা করলাম। আমরা যাচ্ছি রাজশাহী বিশ্ববিদ্যালয়ে। বাংলাদেশের একমাত্র ফোকলোর বিভাগ সেখানে অবস্থিত। ফোকলোর বিভাগের চেয়ারম্যানের সাথে আমাদের একটি বৈঠক হবে। বৈঠকের আলোচ্য সূচী ঠিক করছিলাম। রাজশাহী যেতে হয় যমুনা সেতুর উপর দিয়ে। আগে কখনো সে সেতু দেখিনি। ট্রেনের দরজা খোলা ছিলো। আমরা সে দরজা দিয়ে সেতুটি দেখলাম এবং ছবি তুললাম। গল্প, আড্ডা এবং ছবি তুলে আমরা রাতটা পার করলাম। আমাদের সাথের ইমরান ভাই এর বিসিএস ভাইভা সামনে। আমরা তাকে ম্যাজিস্ট্রেট বলে বার বার অনেক মজা  করছিলাম।  খুব ভোরে আমরা পৌঁছলাম। তারপর ইজি-বাইকে করে রাজশাহী বিশ্ববিদ্যালয়ে গেলাম। রাজশাহী বিশ্ববিদ্যালয়ে গিয়ে খুব ভালো লাগলো। সব কিছু গোছানো, সাজানো। আমরা ক্যাম্পাস ঘুরে দেখলাম। এরপর সকালের নাস্তা করে আমরা গেলাম ফোকলোর বিভাগে। সেখানে গিয়ে তাদের ব্যবহারে খুব মুগ্ধ হলাম। ফোকলোর বিভাগের চেয়ারম্যান আমাদেরকে তাদের বিভাগ ঘুরে ঘুরে দেখালেন, তাদের মিউজিয়াম দেখালেন। ছাত্র ছাত্রীরা আমাদের দিকে অবাক হয়ে তাকিয়ে ছিলো। নিজেকে খুব বড় মনে হচ্ছিলো। একটি বিভাগের চেয়ারম্যানের সাথে এভাবে খোলামেলা কথা বলা, তারপর ক্লাস  রুমে ছাত্র-ছাত্রীদের সাথে আমাদের সংগঠন সম্পর্কে পরিচয় করে দেয়া- কখনো ভাবিনি এত সম্মান পাবো! ধন্যবাদ লোরক তোমাকে এবং আলামিন ভাইয়াকে এমন সুযোগ দেবার জন্য। অনেক কিছু শিখলাম। সেখানে আমাদের লোরকের একটি কমিটি গঠন করা হল। সেখান থেকে বিদায় নিয়ে আমরা হলে গেলাম। দুপুরের খাবার খেয়ে আমরা গেলাম বানেশ্বর। আমের হাট। এত আম জীবনেও দেখিনি! সেখান থেকে আম কিনে পরলাম বিপদে। এত আম কিভাবে নিব। দুইমন আম কিনলাম আমরা। পরে নসিমন ভাড়া করলাম। আমার প্রথম নসিমনে চড়া। নসিমন চলছে। চারদিকে আমের বাগান। আমার গান গায়তে মন চাইলো। গান শুরু করার  আগেই আলামিন ভাইয়া গান শুরু করে দিলো। গানতো নয় যেন কানের উপর অত্যাচার। তারপরও সেই পরিবেশে খারাপ গানও ভালো লাগছিলো।  রাতের ১১.০০ টা ট্রেনে ঢাকা ফিরবো। কিন্তু এই অল্প সময়ের মধ্যে রাজশাহীকে ভালবাসতে শুরু করেছি। এখানকার সহজ সরল মানুষ এবং সবুজ পরিবেশ শহরটাকে করেছে আকর্ষণীয়। তাই মনে হয় রাজশাহীও আমাদের এত তাড়াতাড়ি ছাড়তে চায়নি। রাত ১১.০০ টার ট্রেন আসলো ভোর ৫.০০ টায়। সারারাত চারজন লুডু খেলে আর গল্প করে কাটালাম। কিন্তু লুডু খেলে আর কতক্ষণ! এক একজন ঘুমে ঢুলে পড়ছিলাম। ৫.০০ টায় যখন ট্রেন এলো আমাদের তখন করুণ অবস্থা।  অনেক কষ্টে আমের বস্তা ট্রেনে উঠালাম। সিটে বসেই চারজন ঘুম দিলাম। ঘুম ভাঙল একেবারে ঢাকাতে এসে।  সময় স্বল্পতার কারণে আমরা অনেক জায়গা ঘুরতে পারিনি। কিন্তু রাজশাহী তুমি অপেক্ষায় থাকো আমরা আবার আসছি।